Udkast til Kommissionens forordning om anvendelse af EF-traktatens artikel 87 og 88 på uddannelsesstøtte

(2000/C 89/07)

Opfordring til at fremsætte bemærkninger til udkastet til Kommissionens forordning om anvendelse af EF-traktatens artikel 87 og 88 på statsstøtte til uddannelse.

Interesserede parter kan fremsætte deres bemærkninger inden for en frist på en måned fra datoen for offentliggørelsen af udkastet til forordning til følgende adresse: Europa-Kommissionen Generaldirektoratet for Konkurrence

Direktorat G

Rue de la Loi/Wetstraat 200 B - 1049 Bruxelles/Brussel Fax (32-2) 296 98 13.

Udkast til Kommissionens forordning om anvendelse af EF-traktatens artikel 87 og 88 på uddannelsesstøtte

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 994/98 af 7. maj 1998 om anvendelse af artikel 92 og 93 i traktaten om oprettelse af Det Europæiske Fællesskab på visse former for horisontal statsstøtte(1), særlig artikel 1, stk. 1, litra a), litra (iv),

under henvisning til det offentliggjorte udkast til denne forordning(2),

efter høring af Det Rådgivende Udvalg for Statsstøtte, og

ud fra følgende betragtninger:

(1) I henhold til forordning (EF) nr. 994/98 kan Kommissionen i medfør af traktatens artikel 87 erklære, at uddannelsesstøtte under visse betingelser er forenelig med fællesmarkedet og ikke er omfattet af anmeldelsespligten i traktatens artikel 88, stk. 3.

(2) Kommissionen har i mange beslutninger anvendt traktatens artikel 87 og 88 på uddannelsesstøtte og har desuden bekendtgjort sin politik på dette område, senest i Fællesskabets rammebestemmelser for støtte til uddannelse(3). På baggrund af Kommissionens betydelige erfaringer med hensyn til anvendelsen af nævnte artikler på uddannelsesstøtte bør Kommissionen gøre brug af beføjelserne i forordning (EF) nr. 994/98 for at sikre et effektivt tilsyn og forenkle administrationen uden derved at svække sin kontrol.

(3) For at der kan fastlægges en gennemsigtig og ensartet politik for samtlige sektorer, bør denne forordnings anvendelsesområde være så bredt som muligt og også omfatte landbrugssektoren.

(4) Denne forordning bør fritage enhver form for individuel støtte, der opfylder alle dens relevante krav, og enhver støtteordning, såfremt den støtte, der kan ydes i henhold dertil, opfylder alle de relevante krav i forordningen. For at sikre et effektivt tilsyn og forenkle administrationen uden derved at svække Kommissionens kontrol bør der ved støtteordninger og individuel støtte, der ikke ydes i henhold til en støtteordning, udtrykkeligt henvises til nærværende forordning.

(5) For at undgå forskelle, der kunne medføre konkurrencefordrejning, og for at lette samordningen mellem Fællesskabets og medlemsstaternes forskellige initiativer med hensyn til små og mellemstore virksomheder samt af hensyn til den administrative klarhed og retssikkerheden bør den definition af små og mellemstore virksomheder, der anvendes i denne forordning, svare til den, der er fastlagt i bilaget til Kommissionens henstilling 96/280/EF af 3. april 1996 vedrørende definitionen af små og mellemstore virksomheder(4).

(6) For at fastslå om støtte er forenelig med fællesmarkedet i henhold til denne forordning, er det nødvendigt at tage hensyn til støtteintensiteten og dermed støttebeløbet udtrykt i subventionsækvivalent. Subventionsækvivalenten i forbindelse med støtte, der udbetales i flere rater, og støtte i form af lån på lempelige vilkår beregnes på grundlag af de gældende markedsrenter på støttetidspunktet. Med henblik på en ensartet, gennemsigtig og enkel anvendelse af statsstøttereglerne bør markedsrenterne i denne forordning anses for at være referencesatserne, forudsat at lånet, når der er tale om lån på lempelige vilkår, garanteres af en normal sikkerhedsstillelse og ikke indebærer unormalt store risici. Referencesatserne bør være de satser, der periodisk fastsættes af Kommissionen på grundlag af objektive kriterier og offentliggøres i De Europæiske Fællesskabers Tidende og på Internet.

(7) Uddannelse har normalt positive eksterne virkninger for samfundet som helhed, da den forøger antallet af uddannede arbejdstagere, som andre virksomheder kan benytte, forbedrer den europæiske industris konkurrenceevne og spiller en vigtig rolle i beskæftigelsesstrategien. I betragtning af, at virksomhederne i EF generelt investerer for lidt i uddannelse af deres medarbejdere, vil statsstøtte kunne bidrage til at korrigere denne ufuldkommenhed på markederne og derfor under visse omstændigheder kunne betragtes som forenelig med fællesmarkedet og dermed fritaget for forudgående anmeldelse.

(8) For at sikre at statsstøtte begrænses til det minimum, der er nødvendigt for at nå Fællesskabets mål, hvilket ville være umuligt alene ved markedskræfternes hjælp, bør den tilladte støtteintensitet variere afhængigt af uddannelsens art samt virksomhedens størrelse og geografiske beliggenhed.

(9) Generel uddannelse giver kvalifikationer, der kan benyttes i andre virksomheder, og forbedrer den uddannede arbejdstagers beskæftigelsesmuligheder betydeligt. Støtte til dette formål virker mindre konkurrencefordrejende, således at støtte med højere støtteintensitet kan betragtes som forenelig med fællesmarkedet og fritages for forudgående anmeldelse. Særlig uddannelse, der hovedsagelig gavner virksomheden, indebærer en større risiko for konkurrencefordrejning, og den støtteintensitet, der kan anses for forenelig med fællesmarkedet og fritaget for forudgående anmeldelse, bør derfor være meget lavere.

(10) I betragtning af SMV's handicap og de større relative omkostninger de skal afholde, når de investerer i uddannelse af deres medarbejdere, bør der for støtte, der er fritaget ved denne forordning, tillades en højere intensitet, når den ydes til SMV.

(11) I områder, der er støtteberettigede i henhold til traktatens artikel 87, stk. 3, litra a) og c), har uddannelse relativt støtte eksterne virkninger, fordi der investeres alt for lidt i uddannelse i disse områder, som også har en højere arbejdsløshed. For støtte, der fritages ved nærværende forordning, bør der derfor tillades en større intensitet i disse områder.

(12) Inden for søtransportsektoren gør uddannelsens art det berettiget, at der anvendes en særlig metode.

(13) Store støttebeløb bør fortsat vurderes individuelt af Kommissionen, før de ydes. Støtte, der overstiger et fast beløb, som bør fastsættes til 1 mio. EUR, er derfor ikke omfattet af fritagelsen ved denne forordning, men fortsat underlagt kravene i traktatens artikel 88, stk. 3.

(14) Denne forordning bør ikke fritage kumulering af støtte med anden statsstøtte, herunder støtte ydet af nationale, regionale og lokale myndigheder, eller fællesskabsstøtte ud over de i denne forordning fastsatte lofter.

(15) For at sikre gennemsigtighed og effektivt tilsyn bør der i henhold til artikel 3 i forordning (EF) nr. 994/98 - med henblik på offentliggørelse i De Europæiske Fællesskabers Tidende - udarbejdes en standardformular, hvori medlemsstaterne kan give Kommissionen kortfattede oplysninger om en støtteordning, der gennemføres i henhold til denne forordning, eller om individuel støtte, der ikke ydes i henhold til sådanne ordninger. Af samme årsager bør der udarbejdes regler om de fortegnelser, som medlemsstaterne skal føre over støtte, der fritages ved denne forordning. Med hensyn til den årsrapport, som medlemsstaterne skal forelægge Kommissionen, bør Kommissionen opstille de særlige krav, der må stilles til den, herunder indsendelse af oplysninger i elektronisk form, da den nødvendige teknologi må anses for at være tilstrækkelig udbredt.

(16) På baggrund af Kommissionens erfaringer, og især den hyppighed, hvormed det generelt er nødvendigt at revidere statsstøttepolitikken, bør denne forordnings gyldighedsperiode begrænses til fem år. Hvis forordningen ikke forlænges ved gyldighedsperiodens udløb, bør medlemsstaterne have en overgangsperiode på seks måneder med hensyn til de støtteordninger, der er omfattet af nærværende forordning, jf. artikel 4 i forordning (EF) nr. 994/98 -

UDSTEDT FØLGENDE FORORDNING.

Artikel 1

Anvendelsesområde

Uden at det påvirker anvendelsen af Fællesskabets særlige forordninger eller direktiver, der er udstedt i henhold til EF-traktaten, og som vedrører uddannelsesstøtte til særlige sektorer, gælder denne forordning for støtte inden for alle sektorer, herunder aktiviteter vedrørende produktion, forarbejdning og markedsføring af de produkter, der er anført i bilag I til traktaten.

Artikel 2

Definitioner

I denne forordning forstås ved:

a) "støtte": enhver foranstaltning, der opfylder alle kriterierne i traktatens artikel 87, stk. 1

b) "små og mellemstore virksomheder": virksomheder som defineret i bilag I

c) "store virksomheder": virksomheder, der ikke falder ind under definitionen af SMV i bilag I

d) "særlig uddannelse": uddannelse, herunder undervisning, som arbejdstageren primært kan benytte direkte til udførelse af sine nuværende eller fremtidige arbejdsopgaver i den støttemodtagende virksomhed, og som giver kvalifikationer, der ikke eller kun i begrænset omfang kan benyttes i andre virksomheder eller på andre arbejdsområder

e) "generel uddannelse": uddannelse, herunder undervisning, som arbejdstageren ikke kun eller ikke primært kan benytte til udførelse af sine nuværende eller fremtidige arbejdsopgaver i den støttemodtagende virksomhed, men som giver kvalifikationer, der i vidt omfang kan benyttes i andre virksomheder eller på andre arbejdsområder og derved væsentligt forbedrer arbejdstagerens beskæftigelsesmuligheder. Uddannelsen er generel, hvis den f.eks.:

- tilrettelægges af flere selvstændige virksomheder i fællesskab, eller ansatte i forskellige virksomheder kan deltage i uddannelsen

- den anerkendes, attesteres eller valideres af offentlige myndigheder eller organer eller andre institutter eller organer, som en medlemsstat eller Fællesskabet har overdraget de nødvendige beføjelser

f) "støtteintensitet": støttebeløbet udtrykt i procent af projektets støtteberettigede omkostninger. Alle tal, der benyttes, angiver beløbene før direkte beskatning. Hvis støtten ydes som andet end tilskud, er støttebeløbet støttens subventionsækvivalent. Støtte, der udbetales i rater, tilbagediskonteres til sin værdi på det tidspunkt, hvor den blev ydet. Den rentesats, der anvendes til tilbagediskonteringsformål og til beregning af støttebeløbet i forbindelse med lån på lempelige vilkår, er den gældende referencesats på støttetidspunktet.

Artikel 3

Forudgående betingelser for fritagelse

1. Individuel støtte, der ikke omfattes af nogen ordning, men som er i overensstemmelse med denne forordning, er omfattet af fællesmarkedet som omhandlet i traktatens artikel 87, stk. 3, og fritages fra anmeldelsespligten i artikel 88, stk. 3, hvis den indeholder en udtrykkelig henvisning til nærværende forordning og citerer dens fulde titel samt henvisninger til dens offentliggørelse i De Europæiske Fællesskabers Tidende.

2. En støtteordning, der opfylder alle betingelserne i nærværende forordning, er omfattet af fællesmarkedet som omhandlet i traktatens artikel 87, stk. 3, og fritages fra anmeldelsespligten i artikel 88, stk. 3, når:

a) enhver støtte, som kan ydes i henhold til en sådan ordning, opfylder alle forordningens betingelser

b) ordningen fastsætter, at enhver støtte, der ydes i henhold til den, skal opfylde alle forordningens betingelser

c) ordningen indeholder en udtrykkelig henvisning til nærværende forordning og citerer dens fulde titel samt henviser til dens offentliggørelse i De Europæiske Fællesskabers Tidende.

Artikel 4

Fritaget uddannelsesstøtte

1. Støtteordninger og individuelle støtteforanstaltninger på uddannelsesområdet skal opfylde betingelserne i stk. 2-6.

2. Hvis støtten ydes til særlig uddannelse, må intensiteten ikke overstige 25 % for store virksomheder og 35 % for små og mellemstore virksomheder.

Intensiteten forhøjes med 5 procentpoint for virksomheder i områder, der er regionalstøtteberettigede i henhold til traktatens artikel 87, stk. 3, litra c), og med 10 procentpoint for virksomheder i områder, der er regionalstøtteberettigede i henhold til traktatens artikel 87, stk. 3, litra a).

3. Hvis støtten ydes til generel uddannelse, må intensiteten ikke overstige 50 % for store virksomheder og 70 % for små og mellemstore virksomheder.

Intensiteten forhøjes med 5 procentpoint for virksomheder i områder, der er regionalstøtteberettigede i henhold til traktatens artikel 87, stk. 3, litra c), og med 10 procentpoint for virksomheder i områder, der er regionalstøtteberettigede i henhold til traktatens artikel 87, stk. 3, litra a).

4. I tilfælde, hvor støtteprojektet omfatter både særlige og generelle uddannelseskomponenter, der ikke kan behandles særskilt ved beregningen af støtteintensiteten, og i tilfælde, hvor det ikke kan fastslås, om uddannelsesprojektet er specifikt eller generelt, gælder intensiteten for særlig uddannelse som omhandlet i stk. 2.

5. Hvis støtten ydes inden for søtransportsektoren, kan den nå op på en intensitet på 100 %, uanset om projektet vedrører særlig eller generel uddannelse, forudsat at følgende betingelser er opfyldt:

- deltageren må ikke være aktivt besætningsmedlem, og

- uddannelsen skal gennemføres om bord på skibe, der er registreret i Fællesskabet.

6. Følgende omkostninger ved et uddannelsesprojekt er støtteberettigede:

a) omkostninger ved undervisningspersonale

b) undervisernes og deltagernes rejseomkostninger

c) andre løbende udgifter, som f.eks. materialer, udstyr osv.

d) afskrivning af hjælpemidler og instrumenter, i det omfang de anvendes udelukkende til uddannelsesprojektet

e) omkostninger ved konsulentbistand og vejledning i forbindelse med uddannelsesprojektet

f) personaleomkostninger ved deltagelse i uddannelsesprojekter, dog højst et beløb svarende til de samlede øvrige støtteberettigede omkostninger, der omhandles i litra a) - e). Der medregnes kun de timer, hvor personalet rent faktisk har deltaget i undervisningen, efter fradrag af eventuelle produktionstimer eller tilsvarende.

De støtteberettigede omkostninger skal dokumenteres, være gennemsigtige og fordeles på de enkelte poster.

Artikel 5

Store individuelle støtteforanstaltninger

Fritagelsen i artikel 4 finder ikke anvendelse, hvis støtten til et enkelt uddannelsesstøtteprojekt overstiger 1 mio. EUR.

Artikel 6

Kumulering

1. De i artikel 4 og 5 fastsatte støttelofter gælder, uanset om projektet finansieres udelukkende over statsmidler eller finansieres delvis af Fællesskabet.

2. Støtte, der fritages ved nærværende forordning, må ikke kumuleres med anden form for statsstøtte som omhandlet i traktatens artikel 87, stk. 1, eller anden fællesskabsfinansiering, hvis en sådan kumulering medfører en støtteintensitet, der er højere end den i denne forordning fastsatte.

Artikel 7

Gennemsigtighed og kontrol

1. Ved gennemførelse af en ved denne forordning fritaget støtteordning eller individuel støtteforanstaltning, der ikke falder ind under en støtteordning, sender medlemsstaterne inden ti arbejdsdage Kommissionen en kortfattet oversigt over støtteordningen eller den individuelle støtteforanstaltning i den i bilag II omhandlede form med henblik på offentliggørelse i De Europæiske Fællesskabers Tidende.

2. Medlemsstaterne fører detaljerede fortegnelser over de støtteordninger, der er fritaget ved denne forordning, den individuelle støtte, der ydes i henhold til disse ordninger, og den individuelle støtte, der er fritaget ved denne forordning, og som ikke ydes i henhold til en eksisterende støtteordning. Disse fortegnelser skal omfatte alle de oplysninger, der er nødvendige for, at det kan fastslås, at de betingelser for fritagelse, der er fastsat i denne forordning, er opfyldt. Medlemsstaterne opbevarer oplysningerne om en individuel støtteforanstaltning i ti år fra det tidspunkt, hvor støtten blev ydet, og om en støtteordning i ti år fra det tidspunkt, hvor der sidst er udbetalt støtte i henhold til ordningen. På Kommissionens skriftlige anmodning skal den pågældende medlemsstat inden 20 arbejdstage eller inden for en længere frist, der måtte være fastsat i anmodningen, give Kommissionen alle de oplysninger, denne finder nødvendige for at kunne vurdere, om betingelserne i denne forordning er opfyldt.

3. Medlemsstaterne udarbejder en rapport om anvendelsen af denne forordning for hvert hele kalenderår eller den del af et kalenderår, hvor den anvendes, i den form, der er fastlagt i bilag III, også elektronisk. Medlemsstaterne forelægger Kommissionen en sådan rapport senest tre måneder efter udløbet af den periode, som rapporten vedrører. For støtte til generelle uddannelsesprojekter skal rapporten især omfatte dokumentation for, at der er tale om generel uddannelse.

Artikel 8

Ikrafttræden og gyldighedsperiode

1. Denne forordning træder i kraft på tyvendedagen efter offentliggørelsen i De Europæiske Fællesskaber Tidende.

Den gælder i fem år.

2. Støtteordninger, der er fritaget ved denne forordning ved udløbet af forordningens gyldighedsperiode, vil fortsat være fritaget i en seksmåneders tilpasningsperiode.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles ...

På Kommissionens vegne

...

Medlem af Kommissionen

(1) EFT L 142 af 14.5.1998, s. 1.

(2) EFT C 89 af 28.3.2000, s. 8.

(3) EFT C 343 af 11.11.1998, s. 10.

(4) EFT L 107 af 30.4.1996, s. 4.

BILAG I

Definition af små og mellemstore virksomheder

(jf. Kommissionens henstilling af 3. april 1996 vedrørende definitionen af små og mellemstore virksomheder (EFT L 107 af 30.4.1996, s. 4))

Artikel 1

1. Ved små og mellemstore virksomheder, i det følgende benævnt "SMV", forstås virksomheder, som:

- har under 250 ansatte, og

- har enten:

- en årsomsætning på højst 40 mio. ECU, eller

- en samlet årsbalance på højst 27 mio. ECU, og

- opfylder uafhængighedskriteriet som defineret i stk. 3.

2. Hvis det er nødvendigt at sondre mellem små og mellemstore virksomheder, forstås ved "små virksomheder" virksomheder, som:

- har under 50 ansatte, og

- har enten:

- en årsomsætning på højst 7 mio. ECU, eller

- en samlet årsbalance på højst 5 mio. ECU, og

- opfylder uafhængighedskriteriet som defineret i stk. 3.

3. Ved uafhængige virksomheder forstås virksomheder, hvori en enkelt virksomhed eller flere virksomheder i fællesskab, der ikke opfylder definitionerne på SMV eller små virksomheder, alt efter tilfældet, ikke har kapitalandele eller stemmerettigheder på 25 % eller mere. Denne tærskel kan overskrides i følgende to tilfælde:

- hvis virksomheden ejes af offentlige investeringsselskaber, venture-kapitalselskaber eller institutionelle investorer, forudsat at de hverken kontrollerer virksomheden individuelt eller i fællesskab

- hvis kapitalen er spredt på en sådan måde, at det er umuligt at afgøre, hvem der ejer den, og virksomheden erklærer, at den med rimelighed kan antage, at en enkelt virksomhed eller flere virksomheder i fællesskab, der ikke opfylder definitionerne på SMV eller små virksomheder, alt efter tilfældet, ikke ejer 25 % eller mere af den.

4. Ved beregning af de i stk. 1 og 2 omhandlede tærskler sammenlægges tallene for den pågældende virksomhed og for alle de virksomheder, som den direkte eller indirekte kontrollerer gennem kapitalandele eller stemmerettigheder på mindst 25 %.

5. Hvis det er nødvendigt at sondre mellem mikrovirksomheder og andre SMV, skal der ved de førstnævnte forstås virksomheder med under ti ansatte.

6. Hvis en virksomhed på det endelige balancetidspunkt ligger over eller under de anførte tærskler for antallet af ansatte eller de finansielle lofter, medfører dette kun, at virksomheden får eller mister status som "SMV", "mellemstor virksomhed", "lille virksomhed" eller "mikrovirksomhed", hvis dette gentager sig i to på hinanden følgende regnskabsår.

7. Antallet af ansatte svarer til antallet af årsarbejdsenheder (ÅAE), dvs. antallet af fuldtidsansatte i løbet af et år, idet deltidsansatte og sæsonansatte indgår som brøkdele af ÅAE. Som referenceår anvendes den seneste godkendte regnskabsperiode.

8. Tærsklerne for omsætning og samlet balance vedrører den seneste godkendte tolvmåneders regnskabsperiode. Når der er tale om nyetablerede virksomheder, hvis regnskaber endnu ikke er godkendt, beregnes tærsklerne på grundlag af et pålideligt skøn, der foretages i løbet af regnskabsåret.

BILAG II

Oversigt over de oplysninger, der skal gives ved iværksættelse af en ved denne forordning fritaget støtteordning eller individuel støtteforanstaltning, der ikke er omfattet af en støtteordning

>PIC FILE= "C_2000089DA.001302.EPS">

BILAG III

Udformning af den periodiske rapport til Kommissionen

Udformning af årsrapporten om eksisterende statsstøtteforanstaltninger efter EF-traktaten og subsidier i henhold til WTO-aftalen om subsidier og udligningsforanstaltninger (SU-aftalen)

FORKLARENDE BEMÆRKNINGER

Det tilrådes medlemsstaterne at benytte nedenstående standardudformning i forbindelse med deres rapporter til Kommissionen i henhold til EF-traktatens artikel 88, stk. 1, og de gruppefritagelsesforordninger, der vedtages i henhold til Rådets forordning (EF) nr. 994/98. Udformningen er tilpasset efter disse to forskrifter og bør anvendes i stedet for den udformning, medlemsstaterne blev bedt om at anvende ved skrivelse af 22. februar 1994. Med hensyn til de anmeldelser, der skal indgives i henhold til SU-aftalens artikel 25, skal den aftalte WTO-udformning fortsat anvendes. Rapporterne bør også aflægges elektronisk.

Eksisterende statsstøtte og fritagne støtteordninger

De oplysninger om eksisterende statsstøtte og fritagne støtteordninger, der udelukkende er forbeholdt Kommissionen, angives i afsnit A. Dette afsnit kan udfyldes på et hvilket som helst officielt EU-sprog.

WTO's SU-aftale

De oplysninger, der kræves i henhold til SU-aftalens artikel 25, og som vil blive kopieret på WTO-medlemmernes vegne, angives i afsnit B. Denne del skal udfyldes på et af WTO's officielle sprog, dvs. engelsk, fransk og spansk.

AFSNIT A: Oplysninger om støtteordningen i henhold til EF-traktatens artikel 88, stk. 1, (oplysningerne i dette afsnit vil ikke blive videregivet til WTO og kan anføres på et af EU's officielle sprog)

A.1. DEN DETALJEREDE ÅRSRAPPORTS UDFORMNING

(finder ikke anvendelse)

A.2. DEN FORENKLEDE ÅRSRAPPORT, DER SKAL INDLEVERES FOR ALLE EKSISTERENDE ORDNINGER, DER IKKE ER MEDTAGET UNDER PUNKT A.1 OG FOR ALLE FRITAGNE STØTTEFORANSTALTNINGER

Med hensyn til nye støtteordninger, der er omfattet af den hurtige godkendelsesprocedure, eller ordninger med et årligt budget på højst 5 mio. EUR, anføres kun de oplysninger, der anmodes om i punkt 1, 2.1, 2.2.1 og 2.2.2 (meget forenklet rapport).

1. Ordningens betegnelse på originalsproget

2. Udgifter i henhold til ordningen.

Der anføres særskilte tal for hvert støtteinstrument under ordningen (f.eks. tilskud, lavt forrentede lån, garantier). Der anføres tal for udgifter eller forpligtelser, indtægtstab eller andre finansielle faktorer i forbindelse med støtten (f.eks. låneperiode, rentetilskud, morarenter på restlån, restancer på garantier minus præmieindtægter og inddrevne beløb).

Med hensyn til fritaget støtte til generelle uddannelsesforanstaltninger, fremlægges der bevis på, at der er tale om generel uddannelse.

Disse udgifter bør anføres således:

2.1. For år n angives udgiftsprognoser eller skøn over indtægtstabene på grund af skatteudgifter

2.2. For år n-1 anføres:

2.2.1. Udgiftsforpligtelser, eller anslåede indtægtstab som følge af skatteudgifter, for nye støtteprojekter og faktiske udbetalinger i forbindelse med nye og igangværende projekter.

2.2.2. Antallet af nye støttemodtagere og af nye støtteprojekter samt et overslag over antallet af nyoprettede eller bevarede job.

2.2.3. (finder ikke anvendelse)

2.2.4. (finder ikke anvendelse)

3. Ændringer (af administrativ eller anden art), der gennemføres i årets løb.